作者：陈著
词牌/韵律：大酺

paragraphs: 把雪冰心，钧韶手，飞上青云时早。
红尘难染著，十年前曾坐，凤池鳌岛。
晕锦锵环，重金压带，相去能争多少。
从容何心问，到如今都领，绣春花草。
算耐处光阴，淡中滋味，世人那晓。
笺天新有稿。
要归去、盘礴山阴道。
便整顿、随琴霜鹤，带石秋兰，约松乔、倚风清啸。
争奈俞音杳。
明月棹、又还停了。
但珍重、经纶料。
时来须做，休管急流人笑。
功名尽迟尽好。